**Joel Kwiatkowski** (s. 22. maaliskuuta 1977 Saskatoon, Saskatchewan, Kanada) on kanadalainen entinen jääkiekkopuolustaja. Eliteprospects.com -sivuston Ulf Anderssonin mukaan hän oli pelityyliltään hyökkäävä puolustaja, joka pelasi hyvää kiekollista peliä ja oli hyvä syöttämään. Kwiatkowski pelasi urallaan NHL:ssä yhteensä 282 runkosarja- ja kuusi playoff-ottelua tehopistein 16+29=45 ja keräten 247 jäähyminuuttia. Hän pelasi urallaan myös Venäjällä, Sveitsissä ja Ruotsissa. Kwiatkowski oli voittamassa myös MM-hopeaa vuonna 2009. Nykyään hän toimii ECHL-joukkue Kalamazoo Wingsin apuvalmentajana.

Pelaajaura
----------

### Seuraura

#### Juniorivuodet ja ensimmäiset ammattilaiskaudet

Kwiatkowski siirtyi Saskatchewanin paikallisista juniorisarjoista WHL-junioriliigan Tacoma Rocketsiin kaudeksi 1994–1995. Kaudeksi 1995–1996 seura muutti Brittiläisen Kolumbian Kelownaan ja muutti nimensä Kelowna Rocketsiksi. Kesken kauden Kwiatkowski siirtyi kuitenkin Prince George Cougarsiin. Kauden jälkeen Dallas Stars varasi hänet kahdeksannella kierroksella 194. pelaajana NHL:n varaustilaisuudessa 1996. Kaudella 1996–1997 Kwiatkowski oli Cougarsin tehokkain puolustaja ja kolmanneksi paras pistemies tehoilla 16+36=52. Hänet valittiin kauden päätteeksi WHL:n itäisen konferenssin toiseen tähdistökentälliseen. Viimeiselle WHL-kaudellaan 1997–1998 Kwiatkowski oli Cougarsin tehokkain puolustaja tehoilla 21+43=64, joilla hän sijoittui liigan puolustajien pistepörssissä viidenneksi. Kwiatkowski valittiin kauden päätteeksi sekä WHL:n itäisen konferenssin ensimmäiseen että koko CHL:n kolmanteen tähdistökentälliseen.

Kwiatkowski ei tehnyt missään vaiheessa sopimusta hänet varanneen Dallas Starsin kanssa. Kesäkuussa 1998 hän teki vapaana agenttina tulokassopimuksen Mighty Ducks of Anaheimin kanssa. Hän pelasi kaksi seuraavaa kautta kokonaan AHL-joukkue Cincinnati Mighty Ducksissa, jossa tulokaskausi 1998–1999 toi 80 runkosarjaottelussa tehot 12+21=33. Kwiatkowski oli joukkueen eniten maaleja tehnyt puolustaja. Kesäkuussa 2000 Mighty Ducks kauppasi hänet Ottawa Senatorsiin vaihdossa Patrick Traverseen. Kwiatkowski pelasi kauden 2000–2001 pääosin IHL-joukkue Grand Rapids Griffinsissa. Hän debytoi kauden aikana myös NHL:ssä ja pelasi Senatorsissa neljä runkosarjaottelua tehden yhden maalin. Heinäkuussa 2001 Kwiatkowski teki vuoden mittaisen jatkosopimuksen Senatorsin kanssa. Kaudella 2001–2002 hän pelasi Griffinsissä suurimmaksi osaksi AHL:ää ja oli joukkueen tehokkain puolustaja Travis Richardsin kanssa tehoilla 8+21=29. Kwiatkowski pelasi kauden aikana 11 NHL-ottelua ilman tehopisteitä.

#### Murtautuminen NHL:ään

Kaudella 2002–2003 Kwiatkowski murtautui NHL:ään. Hän pelasi alkukaudella Senatorsissa 20 NHL-ottelua tehden kaksi syöttöpistettä sekä vain yhden ottelun seuran uudessa farmijoukkue Binghamton Senatorsissa, AHL:ssä. Tammikuussa 2003 Ottawa kauppasi Kwiatkowskin Washington Capitalsiin vaihdossa kesän 2003 yhdeksännen kierroksen varausvuoroon. Hän pelasi loppukauden kokonaan Capitalsin NHL-joukkueen vahvuudessa tehden 34 runkosarja- ja kuudessa playoff-ottelussa kolme syöttöpistettä. Syyskuussa 2003 Kwiatkowski teki vuoden mittaisen ja 450 000 dollarin arvoisen jatkosopimuksen joukkueen kanssa. Kaudella 2003–2004 hän teki NHL:n yhden kauden piste-ennätyksensä tehtyään 80 runkosarjaottelussa tehot 6+6=12. 

Heinäkuussa 2004 Kwiatkowski teki vapaana agenttina kaksivuotisen sopimuksen Florida Panthersin kanssa. Hän pelasi kauden 2004–2005 kokonaan AHL:ssä NHL:n työsulun vuoksi. Kwiatkowski aloitti kautensa Panthersin farmijoukkue San Antonio Rampagessa, jonka tehokkain puolustaja ja kolmanneksi paras pistemies hän oli kauden päätteeksikin tehtyään 64 runkosarjaottelussa 13+19=32. Maaliskuussa 2005 Panthers lainasi Kwiatkowskin loppukaudeksi toiseen AHL-seuraan, St. John's Maple Leafsiin. Hän teki runkosarjassa yhteensä tehot 20+25=45, joilla Kwiatkowski voitti koko AHL:n puolustajien maalipörssin ja jakoi puolustajien pistepörssin kahdeksannen sijan kolmen muun pelaajan kanssa. Elokuussa 2005 Kwiatkowski teki kaksivuotisen jatkosopimuksen Panthersin kanssa.

Työsulun jälkeen Kwiatkowski pelasi kauden 2005–2006 kokonaan Panthersin NHL-joukkueen vahvuudessa ja sivuutti NHL:n yhden kauden piste-ennätystään tehoilla 4+8=12. Kesken kauden 2006–2007, NHL:n siirtotakarajalla helmikuussa 2007 seura kauppasi hänet Pittsburgh Penguinsiin vaihdossa kesän 2007 neljännen kierroksen varausvuoroon. Kwiatkowski mahtui loppukaudella vain yhteen NHL-otteluun. Elokuussa 2007 hän teki vapaana agenttina vuoden mittaisen sopimuksen Atlanta Thrashersin kanssa. Kwiatkowski pelasi kautensa kuitenkin pääosin seuran farmijoukkue Chicago Wolvesissa, jonka varakapteeniksi hän nousi. Kwiatkowski oli tehoilla 21+29=50 joukkueen tehokkain puolustaja. Hän voitti AHL:n puolustajien maalipörssin ja sijoittui puolustajien pistepörssissä neljänneksi. Kwiatkowski voitti myös Wolvesin sisäisen tehotilaston lukemalla +23. Hän jakoi koko AHL:n kevään 2008 pudotuspelien tehotilaston voiton joukkuetoverinsa Jason Krogin kanssa lukemalla +13. Kwiatkowski pelasi kauden aikana myös AHL:n tähdistöottelussa. Hän voitti kauden päätteeksi Calder Cupin ja valittiin AHL:n toiseen tähdistökentälliseen. Kwiatkowski pelasi kauden aikana Thrashersissa 18 NHL-ottelua tehden viisi syöttöpistettä.

#### Siirtyminen Eurooppaan

Kwiatkowski siirtyi kaudeksi 2008–2009 KHL-joukkue Severstal Tšerepovetsiin. Hän oli tehoilla 13+13=26 joukkueen toiseksi paras maalintekijä Juri Trubatšovin jälkeen ja jakoi joukkueen sisäisen pistepörssin kolmannen sijan Josef Strakan ja Sergei Soinin kanssa. Heinäkuussa 2009 Kwiatkowski teki uuden NHL-sopimuksen Atlanta Thrashersin kanssa, mutta hän palasi kaudeksi 2009–2010 kuitenkin KHL:ään ja siirtyi SKA Pietarin riveihin. Hän sijoittui 147 minuutillaan liigan jäähypörssissä neljänneksi.

Kaudeksi 2010–2011 Kwiatkowski siirtyi Sveitsin National League A:n SC Berniin. Hän oli yhdeksällä osumallaan joukkueen eniten maaleja tehnyt puolustaja Travis Rochen kanssa, kuten myös seuraavalla kaudella 2011–2012 yksin kahdeksalla osumallaan. Bern eteni kevään 2013 pudotuspeleissä aina NLA:n finaaleihin, mutta mestaruuden vei kuitenkin ZSC Lions otteluvoitoin 4–3. Kaudeksi 2012–2013 Kwiatkowski siirtyi Fribourg-Gottéronin paitaan. Hän jakoi NLA:n puolustajien maalipörssin voiton HC Luganon Ilkka Heikkisen kanssa 14 osumallaan. Kwiatkowski sijoittui puolustajien pistepörssissä yhdeksänneksi. Hän eteni Gottéronin kanssa finaaleihin, mutta mestaruuden vei kuitenkin Kwiatkowskin entinen seuran SC Bern otteluvoitoin 4–2. Kaudella 2013–2014 hän oli Gottéronin tehokkain puolustaja tehoilla 5+17=22 ja sijoittui NLA:n puolustajien pistepörssissä seitsemänneksi. Kwiatkowski voitti myös joukkueensa sisäisen tehotilaston lukemalla +21. Helmikuussa 2014 hän teki kaksivuotisen jatkosopimuksen Gottéronin kanssa.

Kaudella 2014–2015 Kwiatkowski joutui Gottéronissa kohun keskelle 1. marraskuuta 2014 HC Ambrì-Piottaa vastaan pelatun ottelun jälkeisestä käytöksestään. Hän otti jo Gottéronin 4-3-voittomaalikilpailutappioon päättyneen ottelun aikana sanallisesti yhteen vastustajoukkueen kannattajien kanssa ja näytti heille keskisormea. Ottelun jälkeen Ambrì-Piottan kannattajat saapuivat huutelemaan Gottéronin bussin edustalle, jolloin Kwiatkowski nousi bussista ja nosti vastustajajoukkueen kannattajista 15-vuotiaan pojan vaatteista aitaa vasten. Silminnäkijän mukaan hän huusi pojalle usean kerran "I fucking kill you!" (suom. *Minä tapan sinut!*). Kwiatkowski itse kertoi tapahtuneesta:

> »En ole uhannut tappaa ketään. Pyysin heitä vain jättämään meidät rauhaan. Tartuin kyllä poikaa kauluksesta kiinni ja käskin painua helvettiin. Minun olisi vain pitänyt olla välittämättä heistä ja pysyä bussissa. Ei ollut hyvä asia, mitä tapahtui seuraavaksi. Olen siitä pahoillani.» 
> 
> 

Sveitsin jääkiekkoliiton kurinpitoelin otti Kwiatkowskin tapauksen käsittelyynsä. Gottéron teki puolestaan valituksen puutteellisista turvatoimista ottelussa. Lopulta Kwiatkowskille määrättiin 800 frangin suuruinen sakkorangaistus.

Kwiatkowski ei pelannut Gottéronissa enää toista sopimuskauttaan, vaan siirtyi kaudeksi 2015–2016 vuoden mittaisella sopimuksella Ruotsin SHL-liigassa pelaavan MODO Hockeyn riveihin. Joukkue putosi kauden päätteeksi kuitenkin HockeyAllsvenskaniin. Kwiatkowskin pelaajaura päättyi kevääseen 2016.

### Maajoukkueura

Kwiatkowski edusti Kanadaa MM-kilpailuissa vuonna 2009, jolloin hän voitti hopeaa. Kwiatkowski oli joukkueen ainoa NHL:n ulkopuolelta joukkueeseen valittu pelaaja. Hän pelasi myös Spengler Cupissa vuosina 2008, 2010, 2011, 2013 ja 2014. Kwiatkowski eteni kahdessa ensimmäisessä turnauksessa Kanadan kanssa finaaliin, mutta joukkue hävisi kummallakin kerralla.

Valmentajaura
-------------

Kwiatkowski nimettiin kaudeksi 2016–2017 ECHL-joukkue Kalamazoo Wingsin apuvalmentajaksi.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1992–1993 | North Battleford North Stars | SJHL | 51 | 2 | 14 | 16 | 89 | – | – | – | – | – |
| 1994–1995 | Tacoma Rockets | WHL | 70 | 4 | 13 | 17 | 66 | 4 | 0 | 0 | 0 | 2 |
| 1995–1996 | Kelowna Rockets | WHL | 40 | 6 | 17 | 23 | 85 | – | – | – | – | – |
|  | Prince George Cougars | WHL | 32 | 6 | 11 | 17 | 48 | – | – | – | – | – |
| 1996–1997 | Prince George Cougars | WHL | 72 | 6 | 36 | 52 | 94 | 15 | 4 | 2 | 6 | 24 | Kakkostähdistö |
| 1997–1998 | Prince George Cougars | WHL | 62 | 21 | 43 | 64 | 65 | 11 | 3 | 6 | 9 | 6 | Ykköstähdistö |
| 1998–1999 | Cincinnati Mighty Ducks | AHL | 80 | 12 | 21 | 33 | 48 | 3 | 2 | 0 | 2 | 0 |
| 1999–2000 | Cincinnati Mighty Ducks | AHL | 70 | 4 | 22 | 26 | 28 | – | – | – | – | – |
| 2000–2001 | Grand Rapids Griffins | IHL | 77 | 4 | 17 | 21 | 58 | 10 | 1 | 0 | 1 | 4 |
|  | Ottawa Senators | NHL | 4 | 1 | 0 | 1 | 0 | – | – | – | – | – |
| 2001–2002 | Grand Rapids Griffins | AHL | 65 | 8 | 21 | 29 | 94 | 5 | 1 | 2 | 3 | 12 |
|  | Ottawa Senators | NHL | 11 | 0 | 0 | 0 | 12 | – | – | – | – | – |
| 2002–2003 | Binghamton Senators | AHL | 1 | 0 | 0 | 0 | 2 | – | – | – | – | – |
|  | Ottawa Senators | NHL | 20 | 0 | 2 | 2 | 6 | – | – | – | – | – |
|  | Washington Capitals | NHL | 34 | 0 | 3 | 3 | 12 | 6 | 0 | 0 | 0 | 2 |
| 2003–2004 | Washington Capitals | NHL | 80 | 6 | 6 | 12 | 89 | – | – | – | – | – |
| 2004–2005 | San Antonio Rampage | AHL | 64 | 13 | 19 | 32 | 76 | – | – | – | – | – |
|  | St. John's Maple Leafs | AHL | 17 | 7 | 6 | 13 | 16 | 5 | 0 | 4 | 4 | 23 |
| 2005–2006 | Florida Panthers | NHL | 73 | 4 | 8 | 12 | 86 | – | – | – | – | – |
| 2006–2007 | Florida Panthers | NHL | 41 | 5 | 5 | 10 | 20 | – | – | – | – | – |
|  | Pittsburgh Penguins | NHL | 1 | 0 | 0 | 0 | 0 | – | – | – | – | – |
| 2007–2008 | Chicago Wolves | AHL | 59 | 21 | 29 | 50 | 119 | 24 | 10 | 13 | 23 | 30 | Calder Cup | Kakkostähdistö |
|  | Atlanta Thrashers | NHL | 18 | 0 | 5 | 5 | 20 | – | – | – | – | – |
| 2008–2009 | Severstal Tšerepovets | KHL | 52 | 13 | 13 | 26 | 64 | – | – | – | – | – |  |  |  |  |  |  | MM | 5 | 0 | 0 | 0 | 2 |
| 2009–2010 | SKA Pietari | KHL | 50 | 7 | 12 | 19 | 147 | 4 | 0 | 0 | 0 | 10 |
| 2010–2011 | SC Bern | NLA | 35 | 9 | 9 | 18 | 20 | 10 | 0 | 4 | 4 | 34 |
| 2011–2012 | SC Bern | NLA | 42 | 8 | 12 | 20 | 52 | 14 | 2 | 2 | 4 | 16 |
| 2012–2013 | Fribourg-Gottéron | NLA | 46 | 14 | 9 | 23 | 81 | 18 | 1 | 5 | 6 | 18 |
| 2013–2014 | Fribourg-Gottéron | NLA | 49 | 5 | 17 | 22 | 54 | 10 | 2 | 3 | 5 | 8 |
| 2014–2015 | Fribourg-Gottéron | NLA | 42 | 3 | 10 | 13 | 67 | – | – | – | – | – |
| 2015–2016 | MODO Hockey | SHL | 42 | 2 | 3 | 5 | 30 | – | – | – | – | – |
| 7 kautta | yhteensä | NHL | 282 | 16 | 29 | 45 | 245 | 6 | 0 | 0 | 0 | 2 |
| 2 kautta | yhteensä | KHL | 102 | 20 | 25 | 45 | 211 | 4 | 0 | 0 | 0 | 10 |
| 10 kautta | yhteensä | AHL | 356 | 65 | 118 | 183 | 383 | 37 | 13 | 19 | 32 | 65 |
| 5 kautta | yhteensä | NLA | 214 | 39 | 57 | 96 | 274 | 58 | 5 | 16 | 21 | 80 |
| 1 kausi | yhteensä | SHL | 42 | 2 | 3 | 5 | 30 | – | – | – | – | – |

Lähteet
-------

* Joel Kwiatkowski The Internet Hockey Databasessa (englanniksi)
* Joel Kwiatkowski Legends of Hockey -sivustolla (englanniksi)
* Joel Kwiatkowski *Elite Prospects*. Everysport Media Group AB.  (englanniksi)

### Viitteet

1. 1 2  NHL:ssä tapahtuu: Boyntonille ja Daiglelle sopimukset, Heerema ja Heins Rangersiin *Jatkoaika.com*.  1.10.2003. Jatkoaika r.y. Viitattu 3.2.2016.
2. 1 2 3 4 5 6 7 8  Joel Kwiatkowski *Elite Prospects*. Everysport Media Group AB.  (englanniksi)
3. 1 2 3 4  Joel Kwiatkowski The Internet Hockey Databasessa (englanniksi)
4. 1 2 3 4 5 6  Joel Kwiatkowski Legends of Hockey -sivustolla (englanniksi)
5. 1 2 3  Joel Kwiatkowski Transactions: Signings, Trades & more Fox Sports Interactive Media, LLC. Viitattu 3.2.2016. (englanniksi)
6. ↑  NHL:ssä tapahtuu (vko 29): Aebischerille, Thibault'lle ja Kozloville sopimukset *Jatkoaika.com*.  17.7.2004. Jatkoaika r.y. Viitattu 3.2.2016.
7. ↑  NHL:n siirtoruletti kävi kuumana *Jatkoaika.com*.  28.2.2007. Jatkoaika r.y. Viitattu 3.2.2016.
8. ↑  Atlanta Thrashers re-sign D Joel Kwiatkowski, F Jason Krog  6.7.2009. ATLANTA:  The Hockey News.  Arkistoitu 3.2.2016. Viitattu 3.2.2016. (englanniksi)
9. ↑  [controller=GotteronNews&tx\_gotteronnews\_gotteronnewsdetail[action]=detail&tx\_gotteronnews\_gotteronnewsdetail[news]=1087&cHa Joel Kwiatkowski portera le maillot de Fribourg-Gottéron durant deux saisons supplémentaires]  13.2.2014. HC FRIBOURG-GOTTÉRON SA. Viitattu 3.2.2016. (ranskaksi)
10. ↑  Sveitsissä kuohuu – HIFK:n CHL-vastustajan tähtipakki antoi tappouhkauksen 15-vuotiaalle  4.11.2014. SuomiKiekko. Viitattu 3.2.2016.
11. ↑  Korkki, Riku: Entinen NHL-kiekkoilija kävi käsiksi poikaan *iltalehti.fi*.  4.11.2014. Alma Media Suomi Oy. Viitattu 3.2.2016.
12. ↑  Er legte sich mit Ambri-Fans an Fribourgs Kwiatkowski muss Busse zahlen  10.11.2014. Blick.ch. Viitattu 3.2.2016. (saksaksi)
13. ↑  Eriksson, Frank: Kanadensiske backen Joel Kwiatkowski till MODO Hockey  3.10.2015. MODO Hockey. Viitattu 3.2.2016. (ruotsiksi)
14. ↑  Kanadalla tärkeä "vakooja" joukkueessaan *iltalehti.fi*.  9.5.2009. Alma Media Suomi Oy.  Arkistoitu 3.2.2016. Viitattu 3.2.2016.
15. ↑  Nick Bootland signs three-year extension with K-Wings, Joel Kwiatkowski named assistant coach  12.9.2016. KALAMAZOO, MI:  Kalamazoo Wings Hockey. Viitattu 12.9.2016. (englanniksi)